**О б р а з л о ж е њ е**

**I. Уставни основ за доношење закона**

Уставни основ за доношење Закона о изменама и допунама Закона о печату државних и других органа садржан је у члану 97. став 1. тачка 16. Устава Републике Србије, којим се утврђује да Република Србија уређује и обезбеђује, између осталог, организацију, надлежност и рад републичких органа.

**II. Разлози за доношење закона**

Република Србија ће доношењем Закона о изменама и допунама Закона о печату државних и других органа уредити  намену, садржину, изглед и употребу квалификованог електронског печата, када у вршењу послова из свог делокруга државни и други органи (Народна скупштина, председник Републике, Влада, органи државне управе, Заштитник грађана, Војска Србије, судови, јавна тужилаштва, Уставни суд, правобранилаштво, службе Народне скупштине, председника Републике, Владе, Уставног суда и службе органа чије чланове бира Народна скупштина, органи аутономних покрајина и јединица локалне самоуправе) и имаоци јавних овлашћења ( јавне агенције, јавна предузећа, привредна друштва, установе, организације и појединци када врше поједина јавна овлашћења која су им поверена законом), размењују документарни материјал, који је припремљен или настаје у раду ових органа електронским путем, и тако допринети успостављању правног оквира за развој електронског пословања.

У међувремену је донет Закон о електронској управи који је један од стубова функционисања електронске управе чији је циљ да се олакша електронска комуникација грађана, правних лица и невладиних организација са органом управе, као и између органа управе.

Закон о електронском документу, електронској идентификацији и услугама од поверења у електронском пословању уредио је услуге од поверења у области електронског потписа, електронског печата, електронског временског жига, електронске доставе, аутентикације веб сајтова и електронског чувања докумената.

Влада је у марту 2020. године донела Уредбу о канцеларијском пословању органа државне управе и чланом 11. Уредбе предвидела електронску размену документарног материјала овереног квалификованим електронским печатом, односно квалификованим електронским потписом, преко Сервисне магистрале органа или налога електронске поште.

Због свега напред наведеног припремљен је Закон о изменама и допунама Закона о печату државних и других органа ради усклађене примене свих наведених закона и Уредбе и доприноса уједначеном развоју и примени електронске управе.

Поред тога, Министарство државне управе и локалне самоуправе прихватило је предлог Министарства унутрашњих послова да се бришу надлежности из Закона о печату државних и других органа које се односе на Министарство унутрашњих послова из следећих разлога:

 Предузетници су дужни да у Агенцији за привредне регистре региструју делатност којом се баве.

Сходно члану 88. Закона о привредним друштвима („Службени гласник РС”, број 36/11, 99/11, 83/14 – др. закон, 5/15, 44/18, 95/18 и 91/19), предузетник региструје претежну делатност у складу са законом о регистрацији, а може обављати и све друге делатности које нису законом забрањене за које испуњава прописане услове.

Пре набавке печата, државни и други органи дужни су да прибаве сагласност на садржину и изглед печата од министарства надлежног за послове управе, сходно одредбама члана 10. став 1. Закона о печату државних и других органа („Службени гласник РС”, број 101/07).

Аутономна покрајина преко својих органа ближе уређује садржину и изглед печата органа аутономне покрајине, органајединица локалне самоуправе и имаоца јавних овлашћења, који имају седиште на територији аутономне покрајине и даје сагласност на садржину и изглед печата које ближе уређује.

С тим у вези, регистровани предузетници могу да израђују печате само ако су министарство надлежно за послове управе или надлежни орган аутономне покрајине дали сагласност на садржину и изглед печата и то на основу писмене наруџбине државних и других органа, по тексту, облику, величини и броју наведеном у наруџбини.

Уколико предузетник изради печат без сагласности на садржину и изглед печата, Законом о печату државних и других органа прописана .је прекршајна одговорност предузетника, као и одговорног лица. У случају да се изврши злоупотреба која представља кривично дело, предузеће се мере и активности предвиђене Закоником о кривичном поступку („Службени гласник РС”, бр. 72/11, 101/11, 121/12, 32/13, 45/13, 55/14 и 35/19).

Из наведених разлога, као и узевши у обзир чињеницу да у оквиру својих надлежности Министарство унутрашњих послова може да предузима мере и активности предвиђене Закоником о кривичном поступку, као и да друге инспекцијске службе врше контролу привредних субјеката-предузетника, који се, између осталог, баве и израдом печата државних и других органа, сматрамо да треба брисати члан 21. Закона, који децидирано наводи обавезу да Министарство унутрашњих послова врши надзор над радом привредних субјекатапредузетника, који израђују ове печате.

 Имајући у виду да регистровани предузетници могу да обављају све делатности које нису законом забрањене, да могу да израђују печате по наруџбини државних и других органа само уколико су министарство надлежно за послове управе или надлежни орган аутономне покрајине дали сагласност на садржину и изглед печата, као и да је предвиђена прекршајна, односно кривична одговорност у случају евентуалних злоупотреба, мишљења смо да није неопходно Законом прописати издавање овлашћења за израду печата државних и других органа у форми отиска, као и надзор над радом привредних субјеката који израђују печате у форми отиска.

**III. Објашњење појединачних решења**

Чланом 1. овог закона уводи се појам форма печата, да би се разликовала електронска форма печата од отиска печата на папирном документу.

Чланом 2. овог закона одређена је форма печата .

Чланом 3. став 4. овог закона одређено је да квалификовани сертификат за електронски печат, поред података из ст.1-3. овог члана, осим грба који се налази само у његовом спољном приказу, садржи и друге податке у складу са прописима којима се уређују услуге од поверења у електронском пословању .

Ставом 5. истог члана одређено је да веза између података за валидацију електронског печата и идентитета печатиоца садржана је у електронској потврди, односно квалификованом сертификату за електронски печат.

Чланом 4. овог закона прецизирано је да се овај члан односи на начин исписивања садржине печата који је у форми отиска.

Чланом 5. овог закона прецизирано је да се облик и величина печата односи на печат у форми отиска.

Чланом 6. овог закона уређен је облик, величина и начин исписивања текста у спољном приказу квалификованог електронског печата.

Чланом 7. ст. 1. и 2. овог закона одређен је број квалификованих електронских печата које органи могу да имају.

Чланом 8. овог закона прецизирано је да се садржина и изглед малог печата односи на мали печат у форми отиска.

Чланом 9. став 1. овог закона прецизирано је да се чување и руковање печатом односи на печат у форми отиска.

Ставом 2. и 3. истог члана одређено је чување и руковање квалификованим електронским печатом.

Чланом 10. овог закона у ставу 2. прописано је да се захтев за прибављање сагласности на садржину и изглед печата подноси путем услуге електронске управе на порталу е Управа, у складу са законом којим се уређује електронска управа.

Ставом 5. истог члана прописано је да министарство одлуку из става 4. овог члана доставља електронским путем у јединствени електронски сандучић на порталу е Управа.

Чланом 11. став 2. овог закона утврђено је када се квалификовани електронски печат ставља ван употребе.

Ставом 3. истог члана предвиђено је да уништавање печата из става 1. овог члана врши комисија органа, која о извршеном уништењу печата обавештава надлежне органе путем портала е Управа.

Чланом 12. став 1 овог закона прописано је да се нестанак или губитак печата без одлагања пријављује Министарству, односно надлежном органу аутономне покрајине путем портала е Управа и оглашава неважећим у службеном гласилу Републике Србије, односно аутономне покрајине.

Ставом 2. истог члана прописано је да се нестало или изгубљено средство за креирање квалификованог електронског печата пријављује без одлагања Министарству и пружаоцу услуга издавања квалификованог сертификата за електронски печат, који је дужан да квалификовани електронски печат опозове у складу са законом којим се уређују услуге од поверења у електронском пословању.

Ставом 3. овог члана прописано је када се квалификовани електронски печат сматра несталим или изгубљеним.

Ставом 5. истог члана прописано је када се квалификовани електронски печат сматра неважећим.

Чланом 13. став 3. овог закона дефинише се издавање новог квалификованог печата.

Чланом 14. став 1. овог закона прецизирано је да печат у форми отиска израђује овлашћени привредни субјект и да се реч „печаторезница” замењује речју „предузетник”, док се досадашњи ст. 2 и 3. бришу.

Ставом 2. истог члана прецизирано је који орган издаје квалификовани електронски печат.

У члану 15. овог закона, реч „печаторезница” се замењује речју „предузетник”.

Чланом 16. овог закона уређено је достављање података о квалификованом електронском печату.

Чланом 17. овог закона прописана је вођење евиденције о квалификованом електронском печату.

Чланом 18. став 1. овог закона предвиђен је надзор над пружаоцима услуге издавања квалификованог сертификата за електронски печат.

Чланом 19. овог закона којим је прописан члан 20а предвиђено је да надзор над радом пружаоца услуге издавања квалификованог сертификата за електронски печат врши надлежни орган у складу са прописима којима се уређују услуге од поверења у електронском пословању.

Чланом 20. овог закона, брисан је члан 21.

Чл. 21. и 22. овог закона извршено је усклађивање са законом којим се уређују прекршаји.

Чланом 23. овог закона, брисан је члан 25.

Чланом 24. овог закона прописано је да органи којима су издати квалификовани сертификати за електронски печат у складу са прописима којима се уређују услуге од поверења у електронском пословању, дужни су да ускладе спољни приказ квалификованог електронског печата са одредбама овог закона и о томе обавесте министарство надлежно за послове управе.

Чланом 25. овог закона прописано је да закон ступа на снагу осмог дана од дана објављивања у „Службеном гласнику Републике Србије”, а примењује се истеком 30 дана од дана ступања на снагу овог закона, осим одредбе члана 11. која уређује начин прибављања сагласности на садржину и изглед печата у делу који се односи на печат у форми отиска, која се примењује од 1. јануара 2022. године, због потребе да државни и други органи и имаоци јавних овлашћења обезбеде техничке услове који ће омогућити подношење захтева за давање сагласности на садржину и изглед печата у форми отиска путем портала е Управа.

**IV. Финансијска средства потребна за спровођење закона**

За спровођење овог закона није потребно обезбедити средства у буџету Републике Србије.